Epistula VIII,16 

C. PLINIUS PATERNO SUO S. 


Confecerunt me infirmitates meorum, 
mortes etiam, 
et quidem iuvenum. 


Solacia duo, 
nequaquam paria tanto dolori, 
solacia tamen: 
unum facilitas manumittendi 
– videor enim 
non omnino immaturos perdidisse, 
quos iam liberos perdidi -, 
alterum quod permitto servis quoque 
quasi testamenta facere 
eaque, ut legitima, custodio. 


Mandant rogantque, quod visum; 
pareo, ut iussus. 
Dividunt, donant, relinquunt, 
dumtaxat intra domum; 
nam servis res publica quaedam 
et quasi civitas 
domus est. 


Sed quamquam his solaciis acquiescam, 
debilitor et frangor 
eadem illa humanitate, 
quae me, 
ut hoc ipsum permitterem, 
induxit. 
Non ideo tamen velim 
durior fieri. 


Nec ignoro 
alios eius modi casus 
nihil amplius vocare 
quam damnum, 
eoque sibi 
magnos homines et sapientes 
videri. 


Qui an magni sapientesque sint, 
nescio; 
homines non sunt. 
Hominis est enim 
affici dolore, sentire, resistere tamen 
et solacia admittere, 
non solaciis non egere. 


Verum de his plura fortasse 
quam debui; 
sed pauciora 
quam volui. 


Est enim quaedam etiam dolendi voluptas, 
praesertim si in amici sinu defleas, 
apud quem lacrimis tuis 
vel laus sit parata 
vel venia. 


Vale.
